Indbrudsramte danskere må i langt de fleste tilfælde affinde sig med, at politiet aldrig fanger den indbrudstyv, der er brudt ind i deres hjem og har stjålet deres ting.

95 ud af 100 indbrud bliver aldrig opklaret.

Vi så gerne, at der blev opklaret flere indbrud, men det allervigtigste for os er, at der er færre indbrud i Danmark Lars Mortensen, Vicepolitiinspektør i Rigspolitiet.

Det viser en omfattende aktindsigt hos Rigspolitiet over samtlige indbrud i Danmark begået i perioden fra 2011-2018, som DR Nyheder har gennemgået.

I perioden er der begået cirka 555.000 indbrud, men kun 29.000 af politianmeldelserne har ført til dom eller bøde. Det giver en gennemsnitlig opklaringsprocent på 5,2 af indbrud i private hjem, ubeboede bebyggelser og virksomheder.

Faktaboks: Sådan har vi skaffet tallene DR Nyheder har fået aktindsigt i omfattende data hos Rigspolitiet for alle 555.496 anmeldelser af indbrud i Danmark fra 2011-2018.

Samtidig har vi fået aktindsigt i data for de 28.922 såkaldte ”anmeldelser med fældende afgørelser” vedrørende indbrud i private hjem, ubeboede bebyggelser og virksomheder.

Tilsammen giver tallene et mål for, hvor mange indbrud, der bliver opklaret ved, at indbrudstyven bliver dømt eller får en bøde.

Tallene er samtidig fordelt på hvert postnummer i Danmark. Postnumrene for København K, København V og Frederiksberg C er samlet.­

Alle postnumre med færre end 10 anmeldte indbrud i gennemsnit pr. år er sorteret fra.

- Fem procent er efter min mening ikke godt nok. Man kunne forvente, at politiet var i stand til at opklare lidt flere af den type sager, siger forsker i indbrud Peter Kruize, der er lektor ved det juridiske fakultet ved Københavns Universitet.

Rigspolitiet: Gerne 100 procent

Rigspolitiet erkender, at en opklaringsprocent på fem procent ikke er tilstrækkeligt.

- Vi så gerne, at det var 100 procent, der blev fanget. Men det er også klart, at hvis vi har de her indbrudssager, hvor der ikke er spor, der er måske ikke vidner, og der kan være gået lang tid, før der er kommet en anmeldelse.